Diari Oficial de la Generalitat Valenciana


Sumari del DOGV 3653, del 27-12-1999 (1999/10888)

ORDRE de 30 de novembre de 1999, de la Conselleria de Cultura, Educació i Ciència, per la qual s'aproven les bases reguladores per a complementar les beques a la mobilitat dels estudiants universitaris, Programa Sòcrates Erasmus, per al curs 1999/2000.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3653

Data del DOGV
:   27-12-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10441


Data del document
:   30-11-1999

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

 Descriptors 

:   * llengua estrangera
    * suport econòmic
    * ajuda pública
    * estudiant
    * ensenyament d'idiomes
    * assignació per estudis

ORDRE de 30 de novembre de 1999, de la Conselleria de Cultura, Educació i Ciència, per la qual s'aproven les bases reguladores per a complementar les beques a la mobilitat dels estudiants universitaris, Programa Sòcrates Erasmus, per al curs 1999/2000. [1999/X10772]
  
El desenrotllament de la dimensió internacional constituïx una de les claus en la millora dels ensenyaments universitaris. En este sentit hi ha diverses iniciatives en este camp, per al foment de la mobilitat d'estudiants universitaris que permet realitzar part dels estudis en altres països.
  
Les universitats de la Comunitat Valenciana, conscients de la importància d'esta dimensió europea, han participat en estes accions des del principi, i han obtingut el finançament per part de les institucions i dels fons propis.
  
La Generalitat Valenciana amb la voluntat de fomentar la dimensió europea en les universitats valencianes, oferix als estudiants universitaris estes ajudes, com a mecanisme per a garantir i millorar la participació dels estudiants valencians en els programes de mobilitat per a la realització d'estudis universitaris en altres països.
  
Per tot això, fent ús de les atribucions que em conferixen l'article 35 de la Llei 5/1983, de 30 de desembre, de Govern Valencià, i el Decret 86/1999, del Govern Valencià, pel qual s'establix el Reglament Orgànic i Funcional de la Conselleria de Cultura, Educació i Ciència,
  
ORDENE
  
Primer
  
Convocar la concessió d'ajudes complementàries a les beques per al foment de la mobilitat, Programa Sòcrates Erasmus, dels estudiants universitaris de la Comunitat Valenciana, per al curs 1999/2000.
  
Segon
  
L'import global màxim de les ajudes que s'han de concedir no excedirà de trenta-cinc milions (78.966.824) de pessetes. La concessió d'estes ajudes està condicionada a l'existència en el pressupost de l'any 2000 de crèdit suficient i adequat.
  
Tercer
  
S'aproven les bases que han de regir la concessió de beques a què fa referència esta ordre i que s'especifiquen com a annex I de la present ordre.
  
DISPOSICIONS FINALS
  
Primera
  
Es faculta la directora general d'Ensenyaments Universitaris i Investigació perquè dicte les instruccions complementàries que siguen necessàries per a dur a terme el que disposa esta ordre, i es delega en ella l'atribució de resoldre la present convocatòria.
  
Segona
  
Esta ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i els articles 10, 14 i 46 de la Llei Reguladora de la Jurisdicció Contenciosa Administrativa, la present ordre, que posa fi a la via administrativa, podrà ser recorreguda potestativament en reposició o caldrà plantejar directament el recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura, Educació i Ciència, en el termini d'un mes comptador des de l'endemà de la publicació en Diari Oficial de la Generalitat Valenciana.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Generalitat Valenciana.
  
València, 30 de novembre de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases per a la concessió d'ajudes
  
Primera. Objecte
  
L'objecte de la present convocatòria és incrementar la quantia de les beques que reben els alumnes de les universitats de la Comunitat Valenciana beneficiaris del Programa de la Unió Europea Sòcrates, acció Erasmus, a fi de dur a terme períodes d'estudi reconeguts en les institucions associades d'altres països membres de la Unió Europea.
  
Segona. Beneficiaris
  
Els alumnes de les universitats públiques de la Comunitat Valenciana i dels centres universitaris adscrits a estes beneficiaris del Programa Sòcrates Erasmus durant el curs acadèmic 1999/2000.
  
Tercera. Requisits
  
Els beneficiaris han de reunir els requisits següents:
  
a) Tindre el veïnatge administratiu en qualsevol municipi de la Comunitat Valenciana.
  
b) Ser beneficiari d'una ajuda del Programa Sòcrates Erasmus durant el curs acadèmic 1999/2000, per una universitat pública de la Comunitat Valenciana.
  
Quarta. Sol·licituds
  
4.1. Les sol·licituds seran formalitzades per les universitats públiques de la Comunitat Valenciana en qualitat de gestores de les beques i pels centres universitaris adscrits a estes que gestionen directament ajudes del Programa Sòcrates-Erasmus.
  
4.2. Les sol·licituds hauran d'anar acompanyades de la documentació següent:
  
a) Documentació que acredite el finançament concedit per la universitat o altres institucions als programes de mobilitat per a la realització d'estudis universitaris en altres països membres de la Unió Europea.
  
b) Relació individualitzada i certificada, en suport paper i magnètic, dels alumnes beneficiaris de la universitat sol·licitant, en concepte de becaris, per a dur a terme períodes d'estudi reconeguts en institucions associades d'altres països membres de la Unió Europea durant el curs acadèmic 1999/2000, amb indicació dels mesos de l'estada i del país de destinació de l'alumne.
  
Esta relació d'alumnes haurà de prioritzar-se d'acord amb la puntuació que resulte d'aplicar els criteris que s'especifiquen en els punts a), b) i, si procedix, c) de la base setena del present annex.
  
Quinta. Termini de presentació
  
5.1. Les universitats podran presentar les sol·licituds fins al dia 31 de gener de l'any 2000.
  
5.2. Les sol·licituds es presentaran en el Registre General de la Conselleria de Cultura, Educació i Ciència o en qualsevol dels llocs i pels procediments a què fa referència l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sisena. Selecció de les sol·licituds
  
6.1. Rebudes les sol·licituds, la Direcció General d'Ensenyaments Universitaris i Investigació comprovarà el compliment dels requisits i de les condicions de participació en la convocatòria, i podrà requerir la informació addicional que considere necessària.
  
6.2. L'avaluació de les sol·licituds es farà d'acord amb els criteris de selecció assenyalats a continuació, per una comissió presidida per la directora general d'Ensenyaments Universitaris i Investigació, i en formaran part el cap del Servei de Gestió i Administració Universitària i un representant de cada universitat pública de la Comunitat Valenciana que tinguen programes de beques per a la mobilitat dels estudiants en països de la Unió Europea durant el curs 1999/2000. El secretari d'esta comissió, amb veu però sense vot, serà un funcionari de la Direcció General d'Ensenyaments Universitaris i Investigació designat per la directora general.
  
Setena. Criteris de concessió
  
Els alumnes que complisquen els requisits establits en la base tercera seran ordenats per la Universitat, segons els criteris següents:
  
a) La diferència que hi ha entre la nota mitjana que consta en la certificació acadèmica personal i la nota mitjana dels alumnes del mateix ensenyament que han finalitzat els estudis en el curs acadèmic 1998/1999 en la mateixa universitat. La nota mitjana es farà sobre les assignatures superades per l'alumne i sobre una escala de valors d'1 a 10 punts.
  
b) Haver sigut beneficiari d'una beca per a la realització d'estudis universitaris durant el curs 1998/1999, del Ministeri d'Educació i Cultura, convocades per Ordre de 15 juny de 1998 (BOE núm. 157, de 02.07.1998) o de la Generalitat Valenciana, convocades per Ordre de 28 de juliol de 1998 (DOGV núm. 3.312, de 20.08.1998). El valor atorgat als alumnes que complisquen esta condició serà d'1 punt.
  
c) Cada universitat podrà aplicar a la puntuació que resulte d'aplicar els criteris especificats en els punts a) i b) d'esta base -0,5 punts als alumnes que, atenent criteris semblants als establits en la present ordre, han obtingut alguna ajuda complementària a les beques del Programa Sòcrates-Erasmus concedides per qualsevol institució pública o privada diferent de la Universitat o de la Unió Europea.
  
Huitena. Quantia
  
L'import de l'ajuda concedida serà entre 10.000 i 15.000 PTA per mes d'estada. Este import vindrà determinat pel país de destinació del sol·licitant, segons la taula que figura com a annex II.
  
Novena. Proposta
  
La comissió establida en la base sisena, punt 2, atenent al que indiquen els criteris de concessió que establixen les bases setena i huitena, proposarà l'increment de la quantia de les beques Erasmus als beneficiaris d'estes de cada universitat. La distribució per universitats es farà en funció del nombre d'alumnes matriculats, del nombre de beneficiaris de les beques del Programa Sòcrates-Erasmus, del nombre de mesos d'estada per al curs 1999/2000, i del crèdit disponible que establix l'apartat segon de la present ordre.
  
Deu. Resolució
  
10.1. Les propostes de la comissió s'elevaran a la directora general d'Ensenyaments Universitaris i Investigació, la qual per delegació del conseller de Cultura, Educació i Ciència acordarà la concessió de les ajudes als alumnes beneficiaris, en funció de l'import global màxim adreçat a finançar la present convocatòria. La resta de sol·licituds es consideraran desestimades, no obstant això, els sol·licitants que reunixen els requisits de la convocatòria i que no resulten beneficiaris per raó de la puntuació obtinguda, podran suplir les renúncies o les revocacions que entre els beneficiaris es puguen produir.
  
10.2. El termini per a dictar resolució serà de dos mesos comptadors des de l'acabament del termini establit per a presentar sol·licituds. En el cas que l'òrgan competent no dictara resolució en este temps, es pot considerar desestimada la sol·licitud per silenci administratiu.
  
10.3. La resolució que es publicarà en el Diari Oficial de la Generalitat Valenciana substituirà la notificació individual i tindrà els mateixos efectes que esta, segons el que disposa l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Onze. Justificació i pagament
  
L'import global de les ajudes es lliurarà a cada universitat, prèvia justificació davant de la Direcció d'Ensenyaments Universitaris i Investigació de l'acte administratiu de la universitat pel qual s'acorde l'increment de la quantia de la beca als alumnes beneficiaris en concepte de becaris de programes de mobilitat en el curs 1999/2000, amb expressió de la quantia del complement d'esta i del total resultant, així com de la seua notificació a l'alumne beneficiari. Esta justificació haurà de ser presentada en el termini d'un mes des de la publicació de la resolució d'adjudicació.
  
Dotze. Col·laboració de la Generalitat Valenciana
  
Les universitats hauran de fer constar en totes les publicacions sobre beques Erasmus, que estes compten amb una ajuda complementària de la Generalitat Valenciana.
  
Annex II
  
Import mensual en PTA per país d'estada
  
País Import País Import
  
Alemanya 13.000 Islàndia 15.000
  
Àustria 10.000 Itàlia 13.000
  
Bèlgica 13.000 Letònia 15.000
  
Bulgària 15.000 Liechtenstein 15.000
  
Xipre 13.000 Lituània 15.000
  
Dinamarca 15.000 Luxemburg 13.000
  
Eslovàquia 13.000 Noruega 15.000
  
Eslovènia 15.000 Països Baixos 13.000
  
Estònia 15.000 Polònia 13.000
  
Finlàndia 15.000 Portugal 10.000
  
França 13.000 Regne Unit 13.000
  
Grècia 10.000 República Txeca 13.000
  
Hongria 13.000 Romania 15.000
  
Irlanda 13.000 Suècia 15.000